 Bayelsa election: Supreme Court dismiss APC application to review judgement  Supreme Court don uphold dia judgement for Bayelsa State governorship election. Di court say di application by the All Progressives Congress APC and dia candidate no get any merit and dem no get jurisdiction to review dia own judgement. APC bin file application for February 20 and ask di court to set aside some portions of im judgement. Di February 13 judgement bin spoil David Lyon inauguration and put Senator Duoye Diri of the PDP as govnor of Bayelsa State. Justice Sylvester Ngwuta wey preside on top di mata, allow all di lawyers to present dis case. David Lyon lawyer, Afe Babalola argue say make di court throway im earlier judgement wey sack oga Lyon and deny am im chance to become di Governor of Bayelsa state. Dat di judgement wey di court deliver no allow for fair hearing. Wole Olanipekun  wey dey represent di  APC for di mata, say di court get di power to review im judgement  and e pray di court make dem throway di February 13, 2020 judgment. But Amina Augie wey deliver di judgement say, she dey disappointed say senior members of di bench go approach di court to set aside dia judgement. She say e no follow Nigeria constitution. Bayelsa State Govnor, Senator Douye Diri for im reaction to di Supreme Court ruling say na reflection of God judgement. Im say Once again, I describe myself as miracle govnor. So di Supreme Court just affirm di judgement of di Almight God, wey make am possible for me to become di govnor of Bayelsa State. For me, victor or vanquished no dey as dis victory na for all Bayelsans. No be winner takes all. 